Ever Given liggur her strandað í Suezveitini. Stóra bingjuskipið Ever Given, sum gjørdist heimskent, tá tað í mars í ár forðaði fyri allari ferðslu í Suezveitini í seks dagar, og seinni varð hildið aftur í 14 vikur, til skipaeigarin hevði goldið endurgjald til myndugleikarnar í Suez, fekk størri skaða, enn upprunaliga hildið. Tað gekk ógvusligari fyri seg, enn tað kom fram fyrstu tíðina, tá bingjuskipið Ever Given strandaði í Suezveitini í mars í ár. Tað vísa myndir, sum vórðu tiknar, tá skipið var við at koma leyst í veitini. Myndir av skipasmiðjuni, har Ever Given var til umvælingar, vísa eisini stóran skaða.